Metsäinen pikkusaari on ajelehtinut virrassa useita kilometrejä viimeisten viikkojen aikana. Nyt yritetään löytää tahoa, joka suostuisi ottamaan saaren itselleen tai maksamaan sen hävittämisen.

Viranomaiset yrittävät löytää omistajaa Rautalammilla ajelehtimaan lähteneelle saarelle.

Pelastuslaitoksen arvion mukaan parin aarin kokoinen metsittynyt saari lähti purjehtimaan Lonkarinjärveltä alas puolitoista viikkoa sitten. Sen jälkeen se ehti kulkeutua 2–3 kilometrin matkan, ennen kuin saari köytettiin vahvoilla köysillä rantaan. Saari oli sidottava, koska se lähestyi Toholahden siltaa.

– Jos sitä ei olisi köytetty, tuuli olisi vienyt sen sillan alle. Epäilen, että se ei mahdu läpi ja sitten on vaikeuksia saada se pois, sanoo ylipalomies Jukka Korhonen.

Purjehduksensa aikana saari on kellunut jo Kattilavirran sillan alta ja jättänyt siihen jälkensä. Lisäksi se on ollut vähällä jyrätä alleen laitureita. Nyt saari on ankkuroituna Palovuoren kylkeen vastapäätä Rautalammin kirkonkylää.

Se on erittäin vaarallinen paikka. Saaresta saattaa sutkahtaa läpi eikä välttämättä pääse pois. Jukka Korhonen

Ylipalomies Korhonen varoittaa ankarasti ihmisiä menemästä seikkailemaan saareen.

– Se on erittäin vaarallinen paikka. Saaresta saattaa sutkahtaa läpi eikä välttämättä pääse pois. Me kun sidoimme sen maihin, meillä oli turvakamppeet ja köydet.

"Tähän se ei voi jäädä"

Saaressa on Korhosen arvion mukaan pari sataa kuutiota maamassaa ja kymmeniä rankakoivuja, jotka kelpaavat vaikka polttopuuksi. Nyt sille yritetään löytää omistajaa, joka suostuisi ankkuroimaan sen mailleen.

– Tähän se ei voi jäädä. Se pitää ankkuroida tai sitten mättää kaivinkoneella mantereelle, Korhonen sanoo.

Mikäli saari päätetään hävittää, herää kysymys, kuka toimenpiteen maksaa.

Rautalammin vs. tekninen johtaja Hannu Poussu arvioi, että saaren tapauksessa puhutaan niin sanotusta vesijättömaasta. Tällöin omistaja ei ole se, jonka mailta saari on lähtenyt ajelehtimaan, vaan vesialueen haltija. Se voisi tarkoittaa esimerkiksi osakaskuntaa.

– Tarkempaan tietoon ei ole vielä päästy. Meillä ei ole Suomenmaalla kovin paljon näitä uivia saaria liikkeellä, Poussu puuskahtaa.